**ELŐTERJESZTÉS**

Tiszavasvári Város Önkormányzata

Képviselő-testületének

**2024. március 28-án tartandó rendes ülésére**

**Az előterjesztés tárgya:** **Járóbeteg ellátás költségvetési szerv általi működtetésével kapcsolatos döntések**

**Mellékletek: -**

**Előterjesztés iktatószáma:** TPH/900/2024.

**Az előterjesztés előadója:** Szőke Zoltán polgármester

**Az előterjesztés témafelelőse:** Petruskáné dr. Legeza Tímea aljegyző

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.9., 1.22., 1.24. pont |
| Szociális és Humán Bizottság | SZMSZ 5. melléklet 1.1., 1.10. pont |

**Az ülésre meghívni javasolt szervek, személyek:**

|  |  |  |
| --- | --- | --- |
| Kornisné Központ intézményvezetője | Makkai Jánosné | [makkai.janosne@gmail.com](mailto:makkai.janosne@gmail.com) |
| Tiva-Szolg. Kft. ügyvezetője | Dr. Groncsák Andrea | [groncsakandrea@gmail.com](mailto:groncsakandrea@gmail.com) |
| Szélesné Szelkó Ildikó könyvvizsgáló |  | szelkoildiko18@gmail.com |
| Jacsmenik Gyula független megbízott könyvvizsgáló |  | jacsmenik@gmail.com |

**Egyéb megjegyzés:**

……………………………………………………………………………………………………………………………………………………………………………………………………

Tiszavasvári, 2024. március 22.

**Petruskáné dr. Legeza Tímea**

**témafelelős**

Tiszavasvári Város Polgármesterétől

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Petruskáné dr. Legeza Tímea

### ELŐTERJESZTÉS

**- a Képviselő-testülethez -**

**Járóbeteg ellátás költségvetési szerv általi működtetésével kapcsolatos döntésekről**

**Tisztelt Képviselő-testület!**

A Képviselő-testület **7/2024. (II.15.) Kt. számú határozatával döntött** a *járóbeteg szakorvosi és nem szakorvosi ellátás jövőbeni működtetésével* kapcsolatban. A döntéshez kapcsolódó feladatok végrehajtása két irányvonal mentén zajlik:

- Tiva-Szolg. Nonprofit Kft. által ellátott fizioterápia feladatok átadása költségvetési szerv részére;

- Rojkó-med Kft. által ellátott járóbeteg ellátási feladat átadása költségvetési szerv részére történő átadása.

**I. Előzmények, főbb vonatkozó jogszabályok ismertetése:**

A korábbi előterjesztésben tájékoztattam a Képviselő-testületet arról, hogy a Tiva-Szolg Kft. által végzett **fizioterápia feladat** átvételére várhatóanaz államháztartásról szóló 2011. évi CXCV. törvény (továbbiakban: **Áht**.) **9/A. alcímében foglaltak szerint kerülhet sor.** A döntést követően megkezdődött a feladat költségvetési szerv részére történő átadásának előkésztése.

Az *egészségügyről szóló 1997. évi CLIV. törvény* (továbbiakban: **Eütv**.) **152. §. (4)** bekezdése értelmében 2023. július 7. napjától a ***helyi önkormányzat járóbeteg-szakellátást nyújtó egészségügyi intézményt kizárólag költségvetési szervként hozhat létre és működtet****het.*

*Az* **Eütv.** *244/K. § (1) bekezdése szerint a* ***települési önkormányzat legkésőbb 2024. június 30. napjáig köteles gondoskodni arról, hogy a tulajdonában álló gazdasági társasági formában működő járóbeteg-szakellátó egészségügyi intézmények a 152. § (4) bekezdésének megfelelően kizárólag költségvetési szervként működjenek tovább.***

Az önkormányzati tulajdonú gazdasági társaságok által ellátott közfeladat átadásának szabályait az államháztartásról szóló 2011. évi CXCV. törvény (továbbiakban: Áht.) 11/A-11/F. §-ai határozzák meg.

Az **Áht.** *11/A. § (1) bekezdése* alapján a helyi önkormányzat **100%-os tulajdonában lévő gazdasági társaság által ellátott önkormányzati feladat**, illetve végzett egyéb tevékenység **költségvetési szerv által történő átvételére, a társaság megszüntetésére**, a megszüntetéssel összefüggő eljárások lefolytatására, a társaság jogainak és kötelezettségeinek rendezésére, a társaság tagjának helytállási kötelezettségére az ebben az alcímben foglaltakat kell alkalmazni.

(2) A helyi önkormányzat **képviselő-testülete az önkormányzati feladat költségvetési szerv általi átvételéről és a társaság e törvény alapján történő megszüntetéséről önkormányzati rendelettel dönt**.

Az Áht. hivatkozott rendelkezése alapján a **gazdasági társaság megszüntetéséről arra tekintet nélkül szükséges intézkedni**, hogy a társaság az egészségügyi szakellátási feladatai mellett tevékenységi köre szerint **más, az egészségügyi feladatellátással össze nem függő feladatokat is ellát.** A **Tiva-Szolg. Kft. megszüntetése tehát nem kerülhető el.**

A feladat végrehajtására – a jogszabályoknak való megfelelőség szem előtt tartásával – **több alternatívában is gondolkoztunk.**

Az **egyik megoldás** az lehetett volna, hogy a Kft.-ből a járóbeteg feladatellátással **(fizioterápia) összefüggő tevékenységi körökkel a társaság egy része kiválik**, átadja feladatát a kijelölt költségvetési szervnek, és azt követően megszüntetésre kerül. A többi feladattal a Tiva-Szolg Kft. ebben az esetben változatlan formában működne tovább.

A **másik megoldás**, ha a fizioterápia feladat marad, és az összes **többi tevékenységgel válik ki a Tiva-Szolg Kft-ból egy új, jogutód gazdasági társaság**, a maradó fizioterápia feladat átadásra kerül a Kornisné Központnak, majd a gazdasági társaság megszűnik.

**Azzal együtt, hogy természetesen a jogszabályban foglalt kötelezettségünknek határidőben maradéktalanul eleget kívánunk tenni, kerestük egy rugalmasabb, gördülékenyebb módját a feladat átadásának, akár az Áht. más módon történő értelmezésével, a feladatellátás egyszerű átadásával, az új ellátó fenntartó általi kijelölésével, és a régi feladatellátónál az alapdokumentumokból való törléssel. Még az is felmerülhet, hogy ezzel esetleg a fenntartó joga sérül, hiszen egy kiüresedő cégnél is dönthetne annak új tartalommal, tevékenységgel történő továbbműködtetéséről, ha az indokolt, gazdaságos és egy jól felépített rendszerben könnyítené a működését.**

Több megkereséssel éltünk fentiek kapcsán a **Pénzügyminisztérium**, **Belügyminisztérium**, illetve a **Kormányhivatal** felé, hangsúlyozva, hogy az önkormányzatnak **nem állna szándékában megszüntetni a céget, figyelemmel arra is,** hogy a **Tiva-Szolg. Nonprofit Kft. városunkban nagy múltú, sokrétű feladatot ellátó városüzemeltetési gazdasági társaság, mely a fizioterápia feladaton kívül ellát számos más jellegű feladatot is (pl. közétkeztetés, közfoglalkoztatás, városüzemeltetés, intézményi karbantartás, sport- és szabadidős létesítmények üzemeltetése, stb.) és hatékonyan látja el feladatait. Ezen túl egy ilyen átalakulás aránytalanul nagy munkaterhet ró az önkormányzatra.**

**A megkeresett szervek állásfoglalásait összevetve – egyeztetve az önkormányzat ügyvédjével is – körvonalazódott, hogy nem lesz más út, az egészségügyi feladatot önkormányzati tulajdonú gazdasági társaság kizárólag az Áht. ismertetett szabályai szerint adhatja át költségvetési szervnek. Ekkor igyekeztünk a kisebb változással járó alternatíva felé indulni, azaz hogy a fizioterápia feladattal jön létre új jogutód cég, amely majd az átadást követően megszűnik, és a többi feladat változatlan formában a Tiva-Szolg Kft-ben működhetne.**

**Erre szintén megerősítést kértünk a Pénzügyminisztérium illetékes főosztályvezetőjétől:**

*Kérdésünk volt:*

*„A Tiva-Szolg Kft-ből* ***kizárólag a járóbeteg szakellátással összefüggő feladatok ellátására válna ki új jogutód gazdasági társaság, és megmaradna az eredeti Tiva-Szolg Kft. az összes egyéb feladatával változatlanul.***

*A Ptk. szerinti kiválás során* ***az új társaság jogutód lenne ezen feladatok tekintetében, és bejegyzése után adná át a feladatot az Áht. 9/A. alcímében foglaltak szerint a költségvetési szervnek****,* ***majd kerülne megszüntetésre****.  Ez mindenképp egyszerűsítené a folyamatot, hiszen az önkormányzati Kft. járóbeteg szakellátással összefüggő feladatai csupán csekély részt képviselnek a Kft. többi tevékenységéhez képest.*

*Másik lényeges érv emellett, hogy jelenleg a Kft-nk nonprofit és közhasznú jogállású, és az ehhez szükséges feltételeket egy új Kft. alapításával nem tudjuk azonnal teljesíteni. Ez pedig költségesebbé és bonyolultabbá teszi az eddigi jól felépített feladatellátást.”*

**Pénzügyminisztérium főosztályvezetőjének válasza:**

*„A járóbeteg szakellátás átalakításával összefüggő megkeresésére az alábbi tájékoztatást adjuk.*

*Elöljáróban megjegyezzük, hogy a közfeladatok átadásával összefüggésben nem a Polgári Törvénykönyvről szóló 2013. évi V. törvényben, hanem az államháztartásról szóló 2011. évi CXCV. törvényben, valamint az államháztartásról szóló törvény végrehajtásáról szóló 368/2011. (XII. 31.) Korm. rendeletben foglalt szabályok az irányadóak.*

*Az új nonprofit gazdasági társaság létrehozásával kapcsolatos nehézségeket megértjük, ugyanakkor jelezzük, hogy az államháztartási szabályok alapján egy* ***gazdasági társaság nem adhat át közfeladatot másik gazdasági társaság részére****. Mindemellett kiemeljük azt is, hogy az egészségügyről szóló 1997. évi CLIV. törvény 152. § (4) bekezdés 2023. július 7-étől hatályos (4) bekezdése szerint helyi önkormányzat járóbeteg-szakellátást nyújtó egészségügyi intézményt* ***kizárólag költségvetési szervként hozhat létre és működtethet.*** *Mindez azt is jelenti, hogy e feladatellátása létrehozására gazdasági társaságot a helyi önkormányzat nem hozhat létre.*

*A fentiek alapján a korábban kifejtett álláspontunkat fenntartjuk.”*

**Fentiek alapján a feladat átadása kizárólag úgy valósulhat meg minden vonatkozó szabálynak megfelelve, hogy**

**1. a Tiva-Szolg Kft-ből a fizioterápia feladaton kívül minden más tevékenységgel kiváló új jogutód gazdasági társaság jön létre;**

**2. a maradó Tiva-Szolg-Kft. tevékenységi köre kizárólag a fizioterápia feladatellátás lesz, amely feladat 2024. június 30. napjáig átadásra kerül a Kornisné Központnak, majd az Áht. alapján a kiüresedő Kft. megszüntetésre kerül. (önkormányzati rendelet)**

**Ennek mentén az alábbi döntések meghozatalára teszek javaslatot:**

**I. A Tiva-Szolg Kft. átalakulása**

Az átalakulásra a *Polgári Törvénykönyvről szóló 2013. évi V. törvény* (Ptk.) 3:41 § (1)-(2) bekezdései és az *egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény* (továbbiakban: átalakulási törvény) vonatkozó rendelkezéseit kell alkalmazni.

A **Ptk. 3:45 § (Szétválás)** (1) bekezdés alapján a jogi személy **kiválás útján több jogi személlyé szétválhat**. Kiválás esetén a jogi személy fennmarad, és vagyonának egy része a kiválással létrejövő jogi személyre, mint jogutódra száll át.

Az átalakulási törvény 8. §-a lehetővé teszi, hogy **az átalakulási javaslat érdemi elbírálásáról a döntéshozó szerv egy ülésen határozzon**. Ez esetben erre az ülésre **el kell készíteni** az **átalakulási tervet**, amelyben **az ülés első napját legfeljebb hat hónappal megelőző**, a vezető tisztségviselők által meghatározott időpontra – mint **mérlegfordulónapra** – a **vonatkozó vagyonmérleg-tervezet és vagyonleltár-tervezet szerepelhet.** A számviteli törvény szerinti beszámoló mérlege is elfogadható abban az esetben, ha annak fordulónapja az átalakulásról való végleges döntés időpontját legfeljebb hat hónappal előzte meg, és ha a jogi személy az átértékelés lehetőségével nem él. Esetünkben a **mérlegfordulónap 2023. december 31.** napja.

A **vagyonmérleg-tervezeteket** és **vagyonleltár-tervezeteket a felügyelőbizottsággal ellenőriztetni kell,** mely a testületi ülést megelőzően **a Tiva-Szolg. Nonprofit Kft. felügyelőbizottsága által megtörtént. A felügyelőbizottság március 25. napján ülésezik, véleményéről a bizottsági, illetve a testületi ülésen adok tájékoztatást.**

A **szétválási terv magában foglalja** az átalakuló jogi személy vagyonmérleg-tervezetét, és az azt alátámasztó vagyonleltár-tervezetét, a jogutód jogi személy vagyonmérleg-tervezetét és vagyonleltár-tervezetét, a fennmaradó társaság – módosításokkal egységes szerkezetű - létesítő okiratának tervezetét.

Az a **jogi személy, amelyből a kiválás történik**, a létesítő okirata módosítását követően **változatlan formában működik tovább**.

A döntés meghozatalát követően, a szétválási szerződés, valamint a jogutód jogi személy létesítő okiratának **aláírásától számított 8 napon belül** a szétváló jogi személy – a hitelezői érdekek védelmében - **köteles a Cégközlönyben közlemény közzétételét kezdeményezni**, amelyet **két egymást követő lapszámban** kell közzétenni. Kiválás esetén a jogelőd továbbműködő személyt a bíróság bejegyzéskor nem törli a nyilvántartásból. Ha a jogi személy a bejegyzési kérelemben nem határoz meg időpontot, vagy a szétválásának bejegyzésére későbbi időpontot határoz meg, a **szétválás időpontja a szétválás bejegyzésének napja**.

**Az átalakulás ütemezése az alábbi – tervezett – időpontok történik:**

**03.28.** - első és egyben végleges testületi döntés az átalakulásról

**04.03.** - Cégközlönyben közlemény feladása 12 óráig

**04.11.** - 1. megjelenés a Cégközlönyben

**04.18.** - 2. megjelenés a Cégközlönyben (Ebben információink szerint lehet csúszás, mert nem mindig a feladást követő héten jelenik meg a közlemény, ezt is kalkulálni kell.)

**05.20.** - 30 nap letelte (hitelezők védelme)

**05.21.** - bejegyzési kérelem benyújtása

A **bejegyzés napja a cégbírósági bejegyzés napja.**

Ezzel a nappal - a feladattal érintett - **2 fő egészségügyi szolgálati jogviszonyban álló dolgozónak** az **új cégnél létrejön a jogviszonya** (0 óra).

Szintén ezzel a nappal  - **06.30. - a feladat átadásra kerül a Kornisné Központnak** (24.00 óra).

**07.01. nappal** (0 óra) a Kornisné Központ megkezdi a tevékenységet, a 2 fő dolgozó jogviszonya folytatódik a Kornisné Központnál. (Áht. 11/F. § Mt. 36. §)

Fentieket összegezve tehát elkészült **az átalakulási (szétválási) terv, mely tartalmazza az alábbiakat:**

* a Tiva-Szolg. Nonprofit Kft. záró vagyonmérleg-tervezetét és vagyonleltár-tervezetét
* a kiváló - jogutód - gazdasági társaság nyitó vagyonmérleg-tervezetét és vagyonleltár-tervezetét
* a szétválási szerződést
* a szétválás módját (kiválás)
* a jogelőd (fennmaradó) gazdasági társaság alapító okirata módosításának tervezetét
* a jogutód (kiváló) gazdasági társaság alapító okiratának módosításának tervezetét
* a kiválás napját, azaz azt az időpontot, amikor az átalakuláshoz fűződő joghatások beállnak, amely nem lehet korábbi, mint a jogutód személy nyilvántartásba vételének napja
* a jogutód gazdasági társaság jegyzett tőkéjét
* az átalakulással létrejövő gazdasági társaság egyedüli, kizárólagos tulajdonosa Tiszavasvári Város Önkormányzata lesz.

Fentiek alapján az **I. határozat-tervezet** 1. mellékletét képező **átalakulási terv magában foglalja a szétválási szerződést, annak mellékleteiként pedig** az átalakuló jogi személy **vagyonmérleg-tervezetét és az azt alátámasztó vagyonleltár-tervezetét**, valamint a **jogutód** jogi személy (nyitó) **vagyonmérleg-tervezetét,** melyet a gazdasági társaságok a vonatkozó jogszabályi előírásoknak megfelelően elkészítettek, az átalakulás során **közreműködő megbízott könyvvizsgálóval egyeztettek**, valamint az átalakuló és a jogutód (kiváló) gazdasági társaság alapító okiratának módosítását.

**II. A kiváló új gazdasági társaság feladatának átadása költségvetési szerv részére, majd ezt követően a gazdasági társaság megszüntetése**

**II.1.** Az Áht. fentebb ismertetett rendelkezései értelmében tehát a kiváló gazdasági társaság a **fizioterápia** járóbeteg nem szakorvosi **feladatát 2024. június 30.** napjáig **át kell adnia** új vagy már meglévő **költségvetési szervnek**. E törvényi kötelezettség teljesítése a **feltétele annak**, hogy a **Nemzeti Egészségbiztosítási Alapkezelő 2024. július 1-jétől finanszírozási szerződést kössön** a helyi önkormányzat által biztosított járóbeteg ellátás nyújtására. Ugyanis a *kötelező egészségbiztosítás ellátásairól szóló 1997. évi LXXXIII. törvény* **2023. július 7. napjától hatályos** *30. § (1a) bekezdése, valamint a 82. § (19)-(20) bekezdései* alapján az egészségbiztosítás keretében a helyi önkormányzat által biztosított **járóbeteg-szakellátás nyújtására csak költségvetési szervként működő egészségügyi intézménnyel köthető finanszírozási szerződés.**

A feladat átadásáról **önkormányzati rendeletben kell rendelkezni**, mellyel egyidejűleg **dönteni kell a kiüresedő gazdasági társaság megszüntetéséről. *Az önkormányzati rendeletben meg kell határozni:***

*a) társaságot cégneve, székhelye, cégjegyzékszáma, főtevékenysége, adószáma feltüntetésével,*

*b) azt a költségvetési szervet, amely az állami feladatot alaptevékenységként a továbbiakban ellátja, ideértve az e célból a kormányrendelet, illetve önkormányzati rendelet alapján vagy azzal összhangban alapításra kerülő költségvetési szervet is (a továbbiakban együtt: átvevő költségvetési szerv),*

*c) azt a személyt, aki a 11/C. § (2) bekezdése szerinti esetben az államot, illetve az önkormányzatot képviseli,*

*d) azt a személyt, aki a szervezeti átalakítással, az átadás-átvétellel összefüggő feladatok végrehajtásáért felelős (a továbbiakban: átvételi felelős), vagy állami feladat átvétele esetén az átvételi felelős kijelölésére jogosult minisztert,*

*e) a feladat átvételének időpontját.*

**Az *Áht. 11/C. § (1) bekezdése* alapján a feladat átvételének időpontjában a társaság valamennyi jogának és kötelezettségének jogutódja az átvevő költségvetési szerv.**

**A költségvetési szerv általi feladat átvételéről szóló önkormányzati rendeletben szükséges rendelkezni** arról, hogy **az átadó intézmény feladatátvételt megelőző kettő hónapja után járó finanszírozási díja már az átvevő költségvetési szervet illeti**. A **NEAK** az egészségügyi dolgozók jövedelempótló kiegészítéséhez kapcsolódó támogatások folyamatos biztosíthatósága érdekében **az átvevő költségvetési szervet az átadó intézmény jogosultsága alapján – a támogatásokról szóló Korm. rendeletek módosításáig – e tekintetben jogutódként tekinti**.

A feladat ellátásával összefüggő **hatósági engedélyek jogosultjának** a feladat átvételének időpontjától **az átvevő költségvetési szerv tekintendő**. A hatósági engedélyek ennek megfelelő **módosítását az átvevő költségvetési** **szerv** a feladat **átvételének időpontját követően haladéktalanul** kezdeményezi.

***A******jogalkotásról szóló 2010. évi CXXX****. törvény 17. § (1) bekezdése* a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján - a járóbeteg nem szakorvosi feladatellátás költségvetési szerv általi átvételéről és a Tiva-Szolg. Nonprofit Kft. államháztartási törvény alapján történő megszüntetéséről – az előzetes hatásvizsgálat tükrében – az alábbi tájékoztatást adom:**

**1. A módosítás és az új rendelet megalkotásának valamennyi jelentősnek ítélt hatása, különösen:**

***1.1. társadalmi, gazdasági, költségvetési hatása:***

A módosításnak számottevő társadalmi hatása nincs.

***1.2. A módosítás gazdasági, költségvetési hatásai:***

A rendelet módosításának gazdasági,költségvetési kihatása várható*,* ugyanis az intézményi keretek között végzett feladatellátás finanszírozására is várhatóan az önkormányzat költségvetéséből folyamatosan forrást kell biztosítani.

***2.******A módosításnak környezeti és egészségügyi következményei:***

A feladatellátás jogi keretei megváltoznak, azonban ez nem járhat az egészségügyi szolgáltatás színvonalának csökkenésével, sőt célunk a intézményi keretek között végzett járóbeteg szakellátás színvonalának emelése, fejlesztési lehetőségek folyamatos keresése, kiaknázása.

***3. Az adminisztratív terheket befolyásoló hatása:***

A szervezeti átalakítás növeli az átvevő költségvetési szerv adminisztratív terheit.

***4. A jogszabály megalkotásának szükségessége, a jogalkotás elmaradásának várható következményei:***

A rendelet elsődlegesen az egészségügyről szóló 1997. évi CLIV. törvény 244/K. §-nak való megfelelést szolgálja, amit az államháztartásról szóló 2011. évi CXCV. törvény alapján kell végrehajtani. A rendelet megalkotásának elmaradása azt eredményezné, hogy a fizioterápia feladatellátásra 2024. július 1. napjától a Nemzeti Egészségbiztosításai Alapkezelő nem kötne finanszírozási szerződést.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

A személyi, szervezeti, tárgyi feltételek rendelkezésre állnak, a pénzügyi feltételek a mindenkori költségvetésben tervezésre kerülnek.

**Az önkormányzati rendeletekhez indoklási kötelezettség is társul.** Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is. A rendelet-tervezethez az indokolás is elkészült.

**II.2.** A *7/2024. (II.15.) Kt. határozat* III.1. és IV.2. pontjában döntött arról a Képviselő-testület, hogy a feladatellátáshoz szükséges engedélyek véglegessé válásával és a finanszírozási szerződés megkötésével, de legkésőbb **2024. július 1. napjával a Kornisné Központot jelöli ki az alábbi feladatok ellátására:**

Finanszírozott óraszám összesen: **Szakorvosi óraszám 91**, **nem szakorvosi 13**, az alábbi bontásban:

*a)* ***képalkotó diagnosztika és radiológiai terápia****: röntgendiagnosztika és -terápia szakmai főcsoporton belül röntgendiagnosztika szakmára* ***heti 8 szakorvosi óra,*** *b)* ***belgyógyászat szakmai főcsoporton belül belgyógyászat*** *szakmára heti* ***18 szakorvosi óra*** *c)* ***sebészet*** *szakmai főcsoporton belül sebészet szakmára* ***heti 6 szakorvosi óra****,  
d)* ***szülészet-nőgyógyászat*** *szakmai főcsoporton belül szülészet-nőgyógyászat szakmára* ***heti 14 szakorvosi óra,****e)* ***fül-orr-gégegyógyászat*** *szakmai főcsoporton belül fül-orr-gégegyógyászat szakmára* ***heti 8 szakorvosi óra,****f)* ***szemészet*** *szakmai főcsoporton belül szemészet szakmára* ***heti 8 szakorvosi óra,*** *g)* ***bőrgyógyászat*** *szakmai főcsoporton belül bőr-és nemi beteg ellátás szakmára* ***heti 5 szakorvosi óra,*** *h)* ***urológia*** *szakmai főcsoporton belül urológia szakmára* ***heti 6 szakorvosi óra,****i)* ***reumatológia*** *szakmai főcsoporton belül reumatológia szakmára* ***heti 10 szakorvosi óra*** *j)* ***fogászati*** *ellátás szakmai főcsoporton belül fogászati röntgen szakmára* ***heti 13 nem szakorvosi óra*** *k)* ***kardiológia*** *szakmai főcsoporton belül kardiológia szakmára* ***heti 8 szakorvosi óra***

***fizioterápia szakmai főcsoporton belül gyógytorna szakmára heti 30 óra, fizikoterápia szakmára heti 25 óra.***

Az **Áht. 11/E. §** az alábbiakról rendelkezik az **átvevő költségvetési szerv létesítő okiratának módosítása** kapcsán:

*11/E. § (1) Ha a feladatot újonnan alapított költségvetési szerv veszi át, az új költségvetési szerv* ***nyilvántartásba vétel iránti kérelem benyújtásának annyival kell megelőznie a feladat átvételének időpontját, hogy a feladat folyamatos ellátása biztosított legyen, és az átvevő költségvetési szerv legkésőbb a feladat átvételének időpontjától megkezdhesse a működését,*** *továbbá hogy* ***a foglalkoztatottak jogviszonyával kapcsolatos intézkedések kellő időben megtörténjenek.***

*(2)****Ha átvevő költségvetési szervként már működő költségvetési szerv kerül kijelölésre, az alapító okirat módosítására az (1) bekezdést kell alkalmazni.***

*(3) Az (1) és (2) bekezdés szerinti esetekben a kincstár törzskönyvi nyilvántartás vezetésével kapcsolatos eljárása során az ügyintézési határidő tíz nap. Ha a kincstár hiánypótlási felhívást bocsát ki, annak teljesítésére legfeljebb ötnapos határidőt állapíthat meg. A kincstár eljárására egyebekben az e törvényben foglaltakat kell alkalmazni.*

Fentiek alapján az **önkormányzati rendelet tervezete** a feladat átadásáról és a gazdasági társaság megszüntetéséről szól.

Az **Áht. már hivatkozott**, – 9/A. alcímben foglalt vonatkozó rendelkezései – részletesen **meghatározzák a feladat átvételének időpontját megelőzően a társaság ügyvezetésének és az átvevő költségvetési szervnek a feladatait.**

*(4) A feladat átvételének időpontját megelőzően a társaság ügyvezetése*

*a) felméri a társaságot megillető jogokat, követeléseket és a társaságot terhelő kötelezettségeket,*

*b) előkészíti a társaság szerződéseinek az átvevő költségvetési szerv által történő átvételét, ezen belül előkészíti az eszközök és a források leltározását, a tevékenységet lezáró számviteli beszámoló és a záró adóbevallás elkészítését,*

*c) írásban tájékoztatja a társasággal szerződéses jogviszonyban álló feleket a feladat átvételéről, így értesíti különösen a társaság fizetési számláját, értékpapírszámláját és ügyfélszámláját vezető pénz-, tőke- és biztosítási piaci szolgáltatókat az átvevő költségvetési szervnek vagy a 11/C. § (2) bekezdése szerinti esetben az államnak, illetve az önkormányzatnak a társaság jogviszonyaiba történő belépéséről,*

*d) teljesíti a társaság megszűnésével összefüggő bejelentéseket és adatszolgáltatásokat mindazon hatóságok, állami és önkormányzati szervek felé, amelyeknek nyilvántartásában a társaság szerepel, vagy amely által kiadott hatósági engedély engedélyese, és*

*e) gondoskodik a társaságnál foglalkoztatottakkal kapcsolatos munkáltatói intézkedések előkészítéséről, az átvevő költségvetési szervnél történő továbbfoglalkoztatásról szóló tájékoztatásról, ezen belül tájékoztatja különösen az átvevő költségvetési szervet az átvétellel érintett munkaviszonyokból származó jogokról és kötelezettségekről azzal, hogy a tájékoztatás elmaradása nem érinti az átvevő költségvetési szervvel vagy a 11/C. § (2) bekezdése szerinti esetben az állammal, illetve az önkormányzattal szemben e jogviszonyokból származó igények érvényesíthetőségét.*

*(5) A (4) bekezdésben foglaltak elvégzését követően a társaság és az átvevő költségvetési szerv – a (3) bekezdés c) pontja szerinti esetben az állam, illetve az önkormányzat képviselője – jegyzőkönyvet vesz fel arról, hogy a társaság vagyonát, iratait, számviteli és adóbizonylatait, a bíróságokkal, hatóságokkal fennálló, illetve megszüntetett jogviszonyokra vonatkozó iratokat az átvevő költségvetési szerv – a (3) bekezdés c) pontja szerinti esetben az állam, illetve az önkormányzat képviselője – átvette, a szükséges tájékoztatást megkapta. A jegyzőkönyvnek tartalmaznia kell az átvevő költségvetési szerv irat- és bizonylat-megőrzési kötelezettségét.*

*(6) A társaság vezető tisztségviselői az (5) bekezdés szerinti jegyzőkönyvben nyilatkoznak*

*a) az átadott vagyontárgyak és iratok teljességéről,*

*b) a társaság fennálló jogviszonyaira vonatkozó tájékoztatás teljességéről,*

*c) a társaság vagyonára vonatkozóan a közhiteles nyilvántartásokba való bejegyzéshez szükséges okiratok kiállításáról és azok átadásáról, és*

*d) a társaság részvételével működő szervezetekben az állam, illetve az önkormányzat tagként történő bejegyzéséhez szükséges okiratok kiállításáról és azok átadásáról.*

*(7) A társaság vezető tisztségviselői korlátlanul és egyetemlegesen felelnek azért a kárért, amely abból keletkezik, hogy a vagyonátadással, az iratátadással és a jogszabályban meghatározott nyilatkozattétellel összefüggő kötelezettségeiket nem vagy nem teljeskörűen teljesítették, vagy valótlan tartalmú nyilatkozatot tettek.*

*(8) Azon társaság ezen alcím alapján történő megszüntetése kizárt, amely*

*a) végelszámolás alatt áll, vagy vonatkozásában csődeljárás elrendeléséről szóló bírósági végzést közzétettek, vagy az ellene indított felszámolási eljárást jogerősen elrendelték, vagy ha a külföldi székhelyű társaság személyes joga szerinti hasonló eljárás van folyamatban, vagy aki személyes joga szerint hasonló helyzetben van, vagy*

*b) egy évnél régebben lejárt adó-, illeték-, vámfizetési vagy társadalombiztosítási járulékfizetési kötelezettségének nem tett eleget, kivéve, ha annak megfizetésére halasztást kapott.*

*(8a) A (8) bekezdésben foglaltakon túl azon önkormányzati tulajdonú gazdasági társaság ezen alcím alapján történő megszüntetése kizárt, amely a Gst. 8. § (2) bekezdése szerinti adósságot keletkeztető ügylettel rendelkezik.*

*(9) Ezen alcím alkalmazásában 100%-os állami, illetve önkormányzati tulajdonban gazdasági társaságnak, illetve ezen gazdasági társaság 100%-os tulajdonában lévő gazdasági társaságnak minősül az a gazdasági társaság is, amelyben az állam, illetve önkormányzat, az állam, illetve önkormányzat 100%-os tulajdonában lévő gazdasági társaság mellett kizárólag maga a gazdasági társaság rendelkezik saját üzletrésszel vagy részvénnyel.*

*11/B. § (1) A társaság legkésőbb a feladat átvételének időpontját megelőzően átutalja valamennyi pénzforgalmi számláján lévő pénzeszközét az átvevő költségvetési szerv fizetési számlájára, valamint a készpénzállományát átadja az átvevő költségvetési szerv részére. A pénzeszközök átadását a társaság saját tőkéjével (ezen belül az eredménytartalékával) szemben kell elszámolni.*

*(2) A feladat átvételének időpontjában a társaság tulajdonában álló vagyon e törvény erejénél fogva ingyenesen az államra, illetve az önkormányzatra száll. Az állam tulajdonába került vagyon tekintetében a vagyonkezelői jog e törvény erejénél fogva ingyenesen az átvevő költségvetési szervet illeti meg. Az önkormányzat tulajdonába került vagyon tekintetében az önkormányzati feladat átvételének időpontjával vagyonkezelési szerződést kell kötni.*

*(3) A (2) bekezdés alkalmazásában vagyonon a társaság számviteli beszámolójában szereplő eszközöket kell érteni az Nvt. 2. §-a szerinti vagyonelemek kivételével.*

*(4) Az állami, illetve önkormányzati tulajdonba kerülő vagyonelemek bekerülési értéke megegyezik az eszköznek a társaság könyveiben szereplő bruttó értékével. Az átvételt követően nyilvántartásba kell venni az adott vagyonelemhez kapcsolódóan a társaság által korábban elszámolt értékcsökkenést és értékvesztést.*

*(5) A (2) bekezdésben meghatározottak az általános forgalmi adóról szóló 2007. évi CXXVII. törvény 17. § (3) bekezdés h) pontjában foglalt átalakítással esnek egy tekintet alá.*

*(6 Az átvevő költségvetési szerv a feladat átvételének időpontjától számított harminc napon belül gondoskodik a társaság – a feladat átvételét megelőző napra, mint mérlegfordulónapra vonatkozó, a számvitelről szóló 2000. évi C. törvény (a továbbiakban: Szt.) szerinti – tevékenységet lezáró számviteli beszámolójának elkészítéséről, könyvvizsgálatáról, letétbe helyezéséről és közzétételéről, valamint a záró adóbevallások elkészítéséről és azok illetékes adóhatóságnak történő benyújtásáról.*

*(7) A társaság számviteli beszámolójának elkészítésére az e törvényben meghatározott eltérésekkel az Szt. 178. § (1) bekezdés f) pontja felhatalmazása alapján kiadott kormányrendeletben foglalt előírásokat kell alkalmazni azzal az eltéréssel, hogy a záróleltár és a tevékenységet lezáró beszámoló mérlege értékhelyesbítést, értékelési tartalékot, időbeli elhatárolást, közvetített szolgáltatás nem tartalmazhat.*

Ezen feladatok végrehajtása, illetve előkészítése folyamatosan zajlik, valamint a döntés meghozatalát követően esedékessé váló feladatok elvégzésére a döntésben foglaltak szerint kerül majd sor.

**II.4. Munkajogi vonatkozású szabályok:**

Az Áht. 11/F. § alapján, ha a munkavállaló az egészségügyi szolgálati jogviszonyról szóló törvény hatálya alá tartozó költségvetési szervhez kerül, munkaviszonya egészségügyi szolgálati jogviszonnyá alakul át.

A Tiva-Szolg. Nonprofit Kft.-nél jelenleg 2 fő látja el a fizioterápia feladatot, egészségügyi szolgálati jogviszonyban állnak.

A mögöttes jogszabály, a munka törvénykönyvről szóló 2012. évi I. törvény 36. §-ában foglaltak szerint jogutód személyében bekövetkező változás megy végbe. Ez azt jelenti, hogy a fizioterápiás szolgáltatás ellátást biztosító személyek a Kornisné Központnál is egészségügyi szolgálati jogviszonyban fognak állni.

**II. 5. Az átadás-átvétellel kapcsolatos feladatok**

Az *Áht. 11/B. § (2) bekezdése* értelmében a feladat átvételének időpontjában a **társaság tulajdonában álló vagyon a törvény erejénél fogva ingyenesen az önkormányzatra száll**. Az önkormányzat tulajdonába került vagyon tekintetében az **önkormányzati feladat átvételének időpontjával vagyonkezelési szerződést kell kötni.**

A Tiva-Szolg. Kft. tulajdonában lévő, a fizioterápia ellátást szolgáló eszközök tulajdonjoga a törvény erejénél fogva az önkormányzatra száll tehát, melyek használatát vagyonkezelési szerződés keretében biztosítjuk majd a feladatot átvevő Kornisné Központnak.

Mindezek alapján kérem a tisztelt Képviselő-testületet, hogy az előterjesztést megtárgyalni a határozat-tervezetet elfogadni szíveskedjen.

Tiszavasvári, 2024. március 22.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2024. (III….) Kt. számú**

**határozata**

(mely egyben a Tiszavasvári Településszolgáltatási és Vagyonkezelő Nonprofit Kft. …../2024. (……..) számú alapítói döntése)

**Tiva-Szolg Nonprofit Kft. szétválásáról szóló végleges alapítói döntés**

Tiszavasvári Város Önkormányzata Képviselő-testülete a ***„*Tiva-Szolg Nonprofit Kft. szétválásáról szóló végleges alapítói döntésről*”*** szóló előterjesztéssel kapcsolatban az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 8. § (1) bekezdése alapján **-** az alábbi határozatot hozza:

Tiszavasvári Város Önkormányzata Képviselő-testülete, úgyis, mint a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság legfőbb döntéshozó szerve**

**1.** **Véglegesen elhatározza**, hogy a Tiszavasvári Város Önkormányzata kizárólagos tulajdonában lévő **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság** *(székhelye: 4440 Tiszavasvári, Báthori u. 6. szám)* **szétválik, és kiválással**a**Tiszavasvári Településszolgáltatási és Vagyonkezelő Nonprofit Korlátolt Felelősségű Társaságból** *Tiszavasvári Városüzemeltetési Nonprofit Kft.* **cégnéven egy új korlátolt felelősségű társaság válik ki.**

**A kiváláshoz fűződő joghatások** a kiválással létrejövő új korlátolt felelősségű társaság cégbírósági bejegyzésének napján **állnak be.**

**A kiválás útján létrejövő új gazdasági társaság főbb adatai:**

**Cégnév:** Tiszavasvári Városüzemeltetési Nonprofit Kft.

**Rövidített név:** TÜVIT Kft.

**Székhely:** 4440 Tiszavasvári, Báthori u. 6.

**Cégforma:** nonprofit közhasznú korlátolt felelősségű gazdasági társaság

**Egyedüli tagja és alapítója:** Tiszavasvári Város Önkormányzata

**Tiszavasvári Város Önkormányzata egyedüli tag és alapító**

**törzsbetétjének összege: 25,5 millió Ft.**

**A kiválás során – a feladat átadásáig - fennmaradó, továbbműködő gazdasági társaság főbb adatai:**

**Cégnév:** Tiszavasvári Településszolgáltatási és Vagyonkezelő Nonprofit Kft**.**

**Székhely**: 4440 Tiszavasvári, Báthori u. 6.

**Telephely**: 4440 Tiszavasvári, Vasvári Pál u. 6. (a feladatellátásához kapcsolódóan)

**Törzsbetétjének összege**: **3 millió forint**

**2. Elfogadja** a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság szétválására vonatkozó Szétválási Tervet és annak mellékleteit, a határozat 1. melléklete szerinti tartalommal.**

**3. Jóváhagyja a *Tiszavasvári Város Önkormányzata*** és a ***Kornisné Liptay Elza Szociális és Gyermekjóléti Központ* (**4440 Tiszavasvári, Vasvári Pál u. 87. szám**)** között, **járóbeteg nem szakorvosi ellátásokhoz kapcsolódó – *a szerződés mellékletét képező ingó vagyontárgyak használatának biztosítására* – határozatlan időtartamra kötendő ingyenes vagyonkezelési szerződést,** a határozat 2. melléklete szerinti tartalommal**.**

**4.1. Felhatalmazza a** **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét** a2. pontban meghatározott Szétválási Terv mellékletét képező dokumentumok aláírására.

**4.2 Utasítja a** Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét **a jelen határozat szerinti átalakulással összefüggő – az államháztartásról szóló törvény 9/A. alcímében foglalt – ügyvezetői hatáskörbe utalt feladatok teljes körű, határidőben történő végrehajtására.**

**4.3 Felkéri** a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét**

**-** aszükséges munkáltatói intézkedések, tájékoztatások, a bejegyzéshez szükséges intézkedések megtételére**;**

- a kiválásra vonatkozó, a jogszabályi előírásoknak megfelelő tartalmú közlemény Cégbíróságon történő közzétételre irányuló – ügyvezetői hatáskörben - szükséges intézkedések megtételére;

**Határidő:** azonnal, esedékességkor **Felelős:** Tiszavasvári Településszolgáltatási és

Vagyonkezelő Nonprofit Kft. ügyvezetője

5. **A polgármestert:**

- **felhatalmazza** a 2. , 3., 4. pontokban meghatározott dokumentumok aláírására, valamint az 5. pont szerinti megbízási szerződés aláírására;

- **felkéri,** hogy tegye meg a szükséges intézkedéseket a bejegyzési kérelem benyújtása iránt a Cégbíróságra.

**Határidő:** azonnal, esedékességkor **Felelős:** Szőke Zoltán polgármester

6. Felkéri a polgármestert, hogy a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét** jelen határozatról tájékoztassa. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**Határidő:** azonnal  **Felelős:** Szőke Zoltán polgármester

**HATÁROZAT-TERVEZET 1. MELLÉKLETE**

**SZÉTVÁLÁSI TERV**

**HATÁROZAT-TERVEZET 2. MELLÉKLETE**

**VAGYONKEZELÉSI SZERZŐDÉS**

**RENDELET-TERVEZET**

**Tiszavasvári Város Önkormányzata Képviselő-testületének ../2024. (..) önkormányzati rendelete**

**a járóbeteg nem szakorvosi feladatellátás költségvetési szerv általi átvételéről és a ……………….. Kft. államháztartási törvény alapján történő megszüntetéséről**

Tiszavasvári Város Önkormányzata Képviselő-testülete az államháztartásról szóló 2011. évi CXCV. törvény 109. (6a) bekezdésében kapott felhatalmazás alapján, az államháztartásról szóló 2011. évi CXCV. törvény 11/A. § (2) bekezdésében, az egészségügyről szóló 1997. évi CLIV. törvény 152. § (3) bekezdésében meghatározott és Magyarország Alaptörvénye 32. cikk (2) bekezdésében meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 6/2022.(II.25.) önkormányzati rendelet 5. melléklet 1.1, 1.10 pontjai által biztosított véleményezési jogkörében eljáró Szociális és Humán Bizottság véleményének kikérésével, valamint Tiszavasvári Város Önkormányzata Képviselő-testülete szervezeti és működési szabályzatáról szóló 6/2022.(II.25.) önkormányzati rendelet 4. melléklet 1.9, 1.22, 1.24. pontja által biztosított véleményezési jogkörében eljáró Pénzügyi és Ügyrendi Bizottság véleményének kikérésével - a következőket rendeli el:

**1.§**

Tiszavasvári Város Önkormányzata kizárólagos tulajdonában álló Tiszavasvári Településszolgáltatási és Vagyonkezelő Nonprofit Kft. (székhelye: 4440 Tiszavasvári, Báthori u. 6. cégjegyzékszáma: Cg.15-09-063127 főtevékenysége: ……………………………….., adószáma: ………………………………,) által **főtevékenységként ellátott** ………………….….. **feladatot 2024. július 1. napjától** a Tiszavasvári Város Önkormányzata fenntartásában lévő **Kornisné Liptay Elza Szociális és Gyermekjóléti Központ** (székhelye: 4440 Tiszavasvári, Vasvári Pál út 87. szám), **mint átvevő költségvetési szerv látja el.**

**2. §**

Tiszavasvári Város Önkormányzata kizárólagos tulajdonában álló Tiszavasvári Településszolgáltatási és Vagyonkezelő Nonprofit Kft. (székhelye: 4440 Tiszavasvári, Báthori u. 6. cégjegyzékszáma: Cg.15-09-063127 főtevékenysége: ……………………………….., adószáma:………………..) **2024. július 1. napjával megszünteti**.

**3. §**

A feladatátadást megelőző kettő hónap után a Tiszavasvári Településszolgáltatási és Vagyonkezelő Nonprofit korlátolt felelősségű gazdasági társaságot a főtevékenységként ellátott ….. ellátás feladat alapján megillető finanszírozási díj az átvevő költségvetési szervet illeti.

**4. §**

(1) Tiszavasvári Város Önkormányzatát az államháztartásról szóló 2011. évi CXCV. törvény 11/C. § (2) bekezdés szerinti esetben a polgármester képviseli.

**5. §**

(2) Az e rendelet szerinti feladat átadás-átvételével kapcsolatos szervezeti átalakítással, az átadás-átvétellel összefüggő feladtok végrehajtásáért felelős személy a Kornisné Szociális és Gyermekjóléti Központ intézményvezetője **(átvételi felelős).**

**6.§**

Ez a rendelet a kihirdetését követő napon lép hatályba.

Tiszavasvári, 2024. március 28.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve:** 2024. március ….-án

**Dr. Kórik Zsuzsanna**

**jegyző**

**INDOKOLÁS**

**a járóbeteg nem szakorvosi feladatellátás költségvetési szerv általi átvételéről és a Tiva-Szolg. Nonprofit Kft. államháztartási törvény alapján történő megszüntetéséről**

**szóló Tiszavasvári Város Önkormányzata Képviselő-testületének ../2024. (III.2..) önkormányzati rendeletéhez**

**Általános indokolás**

A kötelező egészségbiztosítás ellátásairól szóló 1997. évi LXXXIII. törvény 30. §-a 2023. július 7. napjával az alábbi (1a) bekezdéssel egészült ki:

*„(1a) Törvény eltérő rendelkezése hiányában a helyi önkormányzat által biztosított járóbeteg-szakellátás nyújtására az* ***egészségbiztosítás keretében csak költségvetési szervként működő egészségügyi intézménnyel köthető finanszírozási szerződés****.”*

Az egészségügyről szóló 1997. évi CLIV. törvény (továbbiakban: Eütv.) 152. §-a a következő (4) bekezdéssel egészült ki 2023. július 7. napjával:

*„(4)* ***A helyi önkormányzat járóbeteg-szakellátást nyújtó egészségügyi intézményt kizárólag költségvetési szervként hozhat létre és működtet****het.”*

Az Eütv. a következő 244/K. §-sal egészül ki:

*„244/K. § (1)* ***A települési önkormányzat legkésőbb 2024. június 30. napjáig köteles gondoskodni arról, hogy a tulajdonában álló gazdasági társasági formában működő járóbeteg-szakellátó egészségügyi intézmények a 152. § (4) bekezdésének megfelelően kizárólag költségvetési szervként működjenek tovább.***

Az önkormányzati tulajdonú gazdasági társaságok önkormányzati feladatellátásának **költségvetési szerv által történő átvételének szabályairól** az **államháztartásról szóló 2011. évi CXCV. törvény (továbbiakban: Áht.) 9/A. címe rendelkezik**.

**Az Áht. 11/A. § (2) bekezdése értelmében a helyi önkormányzat képviselő-testülete az önkormányzati feladat költségvetési szerv általi átvételéről és a társaság e törvény alapján történő megszüntetéséről önkormányzati rendelettel dönt.**

**Részletes indokolás**

**1. §**

Az államháztartásról szóló 2011. évi CXCV. törvény (továbbiakban: Áht.) 11/A. § (3) bekezdés a), b) és e) pontjai alapján meghatározza a megszűnő társaság cégneve, székhelye, cégjegyzékszáma, főtevékenysége, adószáma feltüntetésével, azt a költségvetési szervet, amely az önkormányzati feladatot alaptevékenységként a továbbiakban ellátja, valamint a feladat átvételének időpontját.

2. §

A feladatot átadó gazdasági társaság megszüntetéséről rendelkezik.

**3.§**

A feladatátadást megelőző kettő hónap után járó finanszírozási díjról rendelkezik.

**4. §**

Az államháztartásról szóló 2011. évi CXCV. törvény 11/A. § (3) bekezdés c) és d) pontja alapján rendelkezik arról a személyről, aki a tagsági, részesedési viszonyok, valamint az adósságot keletkeztető ügyletek tekintetében az önkormányzatot képviseli, továbbá a szervezeti átalakítással, az átadás-átvétellel összefüggő feladatok végrehajtásáért felelős személyről.

**5. §**

A rendelet hatályba lépéséről rendelkezik.