**ELŐTERJESZTÉS**

Tiszavasvári Város Önkormányzata Képviselő-testületének

2024. március 28-án tartandó **rendes nyílt** ülésére

Az előterjesztés tárgya: **A jelzőrendszeres házi segítségnyújtás és a fogyatékos személyek otthona ellátások támogatási igényéről**

Melléklet: -

A előterjesztés előadója: Szőke Zoltán polgármester

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/686/2024.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Szociális és Humán Bizottság | SZMSZ 5. sz. melléklet 1.9.pontja |
| Pénzügyi és Ügyrendi Bizottság | SZMSZ 4. sz. melléklet 1.22.pontja |

Az ülésre meghívni javasolt szervek, személyek:

|  |  |
| --- | --- |
| Makai Jánosné- Kornisné Központ intézményvezető | szeszk@gmail.com |
| Harasztiné Gorzsás Ildikó | harasztine69@gmail.com |

Tiszavasvári, 2024. március 22.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500, 42/520-556 Fax.: 42/275–000 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A jelzőrendszeres házi segítségnyújtás és a fogyatékos személyek otthona ellátások támogatási igényéről**

Tisztelt Képviselő-testület!

A fogyatékos személyek otthona és a jelzőrendszeres házi segítségnyújtás feladatellátásokat **önként vállalt feladatként végzi a Kornisné Liptay Elza Szociális és Gyermekjóléti Központ intézmény**, melyek finanszírozása minden évben egyedileg megkötött, a Slachta Margit Nemzeti Szociálpolitikai Intézet támogató okirata alapján valósul meg.

2024. évre mindkét ellátásra beküldtük a finanszírozáshoz szükséges dokumentumokat.

Előzetes kiértesítés alapján az alábbi éves támogatásokat várjuk, mely összegek mindkét feladat ellátása esetén kevésnek bizonyulnak:

* fogyatékos otthon ellátás 2024. év: 180.849.655 Ft
* jelzőrendszeres házi segítségnyújtás 2024. év: 4.682.000 Ft

Jelenleg még támogató okiratokat nem kaptunk, a finanszírozások még semmilyen összegben nem érkeztek meg az önkormányzat számlájára. Az utalások várható ideje április vége, május eleje.

**I. A fogyatékos személyek bentlakásos ellátása** 2013. január 1. napjától átkerült az állam feladatai közé.

A feladat tehát törvény erejénél fogva 2013. január 1. napjától az államé, a gyakorlatban azonban Tiszavasvári esetében egy 2016. évi szándéknyilatkozat értelmében ellátási szerződéssel, **önként vállalt feladatként kerül megvalósításra a feladat a Kornisné Liptay Elza Szociális és Gyermekjóléti Központ önkormányzati fenntartású intézményen keresztül.**

A szociális igazgatásról és szociális ellátásokról szóló 1993. évi III. tv. (Továbbiakban Szt.) 91.§ (2) bekezdésében foglaltak értelmében:

„(2) Az állam fenntartói feladatainak ellátására a Kormány rendeletében kijelölt szerv 88. § (1) bekezdése szerinti ellátási kötelezettségének a szociális szolgáltatást nyújtó

a) szolgáltató, intézmény fenntartásával, vagy

b) szolgáltatót, intézményt működtető fenntartóval létrejött – a szociális szolgáltatás nyújtásának átvállalásáról szóló – 90. § (4) bekezdése szerinti megállapodás, illetve ellátási szerződés megkötésével tehet eleget.”

2015. július 13-ai levelében a feladat ellátására kijelölt Szociális és Gyermekvédelmi Főigazgatóság tájékoztatta az Önkormányzatot, hogy amennyiben az szándéknyilatkozatot tesz a feladat átadásáról, készen áll átvenni.

**Ekkor Tiszavasvári Város Önkormányzata abban a tudatban vállalta a fogyatékos személyek bentlakásos feladat ellátását, hogy az integrált intézményünk (idősek és fogyatékosok otthona) feladatát egységesen megoldjuk és annak fogyatékos otthoni részéhez az állam 100 % finanszírozást biztosít.**

**Sajnos az elmúlt években jelentős saját forrással kellett kiegészíteni ezen feladat ellátást minden évben.**

A 2023. évre vonatkozóan 66.746.297 Ft többlettámogatási összeget a mai napig nem kapott meg önkormányzatunk.

Előzetes számítások alapján a 2024. évre a várható támogatáson felül 75.679.005 Ft támogatási igényünk keletkezik.

Az éves támogatási igényeinket javaslom továbbra is fenntartani, így a különbözettel megnövelt összeggel, hiszen a nehézségeink valósak, a kiadásaink változatlanul fennállnak.

2024. február 2. napján szakmai megbeszélésen vettünk részt a Belügyminisztérium munkatársaival a témában. Azt követőn adatszolgáltatással éltünk a minisztérium munkatársai felé, és ígéretet kaptunk, hogy felülvizsgálatra kerül az éves finanszírozásunk. Ennek az eredményét még várjuk.

**II. A jelzőrendszeres házi segítségnyújtás ellátást** jelenleg 9 település vonatkozásában biztosítjuk, a rendelkezésre álló készülék 178 db, melyre működési engedéllyel is rendelkezünk.

Jelenleg, és sajnos évek óta 4.682.000 Ft éves támogatást kapunk. A feladat kb. kétszer ennyibe kerül, tényleges kiadási igényünk 8.702.156 Ft 2024. évre.

Már hónapok óta egyre kevesebb készülék kerül kihelyezésre, igénybevételre, a finanszírozási nehézségek, a gondozónők igénybevétele, illetve a gondosóra országos program beindulása miatt.

A gondosóra program nagy népszerűsége több idős embert késztet annak igénybevételére a jelzőrendszeres házi segítségnyújtás helyett.

Jelenleg az alábbi táblázatban szereplő kiadásaink merülnek fel a jelzőrendszeres házi segítségnyújtás kapcsán:

|  |  |
| --- | --- |
| **Megnevezés** | **2024. évi költségvetésben szereplő összegek** |
| Személyi juttatások: | 4 128 000 |
| Munkaadót terhelő járulékok és szociális hozzájárulási adó: | 237 651 |
| Dologi kiadások: | 3 514 011 |
| Felhalmozási kiadások: | 822 494 |
| **Kiadások összesen:** | **8 702 156** |
| Saját bevételek: | 0 |
| Központi költségvetésből származó bevétel (eü kieg. pótlék és szoc.ágazati pótlék): | 0 |
| Jelzőrendszeres házi segítségnyújtás ellátásra megítélt támogatás | 4 682 000 |
| **Bevételek összesen:** | **4 682 000** |
| **Kiadások és bevételek egyenlege:** | **4 020 156** |
|  |  |
| **Kiadások részletes bemutatása, indoklása** |  |
| **Személyi juttatás: 344 000 Ft\*12 hó= 4 128 000 Ft/év** | **4 128 000** |
| **Munkaadókat terhelő járulék: Szociális gondozói díj évi 180 000 Ft-ot meghaladó részre, illetve a cégtelefon után fizetendő adó** | **237 651** |
| **Dologi kiadások:** | **3 514 011** |
| Élelmiszer beszerzés | 13 500 |
| Egyéb készlet (nyomtatvány, kerékpárhoz alkatrész stb.) | 45 000 |
| Internetdíj | 108 720 |
| Ferkvencia használat | 93 456 |
| Telefon díj | 276 516 |
| Karbantartási, kisjavítási szolgáltatás díja (kerékpár szerviz, számítógépek szerv.) | 100 000 |
| Egyéb szolgáltatások ( Hungária portaszolgálat, önköltség szab. alapján 10 % ráosztás) | 2 148 579 |
| Működési célú előzetesen felszámított általános forgalmi adó | 728 240 |
| **Felhalmozási kiadások(5 db jelzőkészülék, 2 kerékpár, 5 pánikgomb, 5 készenléti táska)** | **822 494** |
| **Kiadások összesen:** | **8 702 156** |

Az Szt. 65. § (7) határozza meg, hogy a jelzőrendszeres házi segítségnyújtás állami feladat. Önkormányzatunk csupán önként vállalt feladatként látja el azt.

A jelenlegi finanszírozás értelmében éves szinten 500.000 Ft alaptámogatást és 24.600 Ft/év/készülék teljesítmény támogatást kapunk.

Javaslom fent leírtak alapján mindkét ellátás esetén a teljes kiadásunk finanszírozási igényének fenntartását.

Kérem a Tisztelt Képviselő-testületet, hogy az előterjesztést megtárgyalni, a határozat-tervezetet elfogadni szíveskedjenek.

Tiszavasvári, 2024. március 22.

**Szőke Zoltán**

**polgármester**

**HATÁROZAT-TERVEZET**

**Tiszavasvári Város Önkormányzata**

**Képviselő-testülete**

**………../2024. (III.28.) Kt. számú**

**határozata**

**A jelzőrendszeres házi segítségnyújtás és a fogyatékos személyek otthona ellátások támogatási igényéről**

Tiszavasvári Város Önkormányzata Képviselő-testülete az alábbi határozatot hozza:

I. 1. Jóváhagyja a jelzőrendszeres házi segítségnyújtásra vonatkozó 2024. évi támogatást 4.682.000 Ft összegben, azzal a kikötéssel, hogy a teljes támogatásra való igényét fenntartja, így ezen összegen felül kéri 4.020.156 Ft kiutalását még a 2024. évre.

II. Jóváhagyja a fogyatékos személyek otthonára vonatkozóan a 2024. évi támogatást 180.849.655 Ft összegben, azzal a kikötéssel, hogy a Slachta Margit Nemzeti Szociálpolitikai Intézet, valamint Belügyminisztérium részére már megküldött 2023. és 2024. évekre vonatkozó teljes finanszírozási igényét fenntartja, tehát a finanszírozási összegen felül kéri az alábbi összegek kiutalását is:

2023. évre vonatkozóan: 66.746.297 Ft

2024. évre vonatkozóan: 75.679.005 Ft

III. Felkéri a Polgármestert, hogy jelen döntésről tájékoztassa a Kornisné Liptay Elza Szociális és Gyermekjóléti Központ intézményvezetőjét, valamint a döntést küldje meg a Slachta Margit Nemzeti Szociálpolitikai Intézet, és a Belügyminisztérium részére is.

**Határidő:** azonnal  **Felelős**: Szőke Zoltán

polgármester